Revolution (2022)
הפקה > עלילות

האירוע כלל קרבות שנבעו מעלילות מתוסרטות במהלך התקופה שעד לקיום האירוע. העלילות הופקו דרך סדרת היוטיוב, Being The Elite אשר משודרת בערוץ הרשמי של היאנג באקס ובתוכניות השבועיות Dynamite,‏ Rampage,‏ Dark ו-Elevation.
ב-9 בפברואר בפרק של התוכנית Dynamite, לאחר הגנה מוצלחת של "האנגמן" אדם פייג' על אליפות העולם של AEW, הוא נקלע לעימות עם אדם קול, שהצהיר על כוונותיו לאתגר את האלוף לקרב על תוארו, מכיוון שהגיע לפסגת הדירוג אשר הפכה אותו לטוען לכתר הבלעדי. שבוע לאחר מכן, הקרב הוכרז באופן רשמי לאירוע Revolution.
במהלך פרק הבכורה של התוכנית Dynamite ברשת הטלוויזיה TBS ב-5 בינואר 2022, ג'וראסיק אקספרס (ג'ונגל בוי ולוצ'סאורוס) ניצחו את הלוצ'ה בראדרס (פנטה אל זרו מיידו וריי פיניקס) וזכו באליפות הזוגות של AEW. לאחר מספר הגנות מוצלחות על חגורות האליפות, ב-16 בפברואר בפרק של התוכנית Dynamite, נודע שג'וראסיק אקספרס יגנו על חגורות האליפות בקרב זוגות משולש באירוע Revolution. יריביהם נקבעו על ידי קיום קרב באטל רויאל זוגות בפרק של השבוע לאחר מכן וקרב קזינו באטל רויאל זוגות ב-2 במרץ. reDRagon (בובי פיש וקייל אוריילי) והיאנג באקס (מאט ג'קסון וניק ג'קסון) היו המנצחים בקרבות אלה, בהתאמה.
ב-17 בנובמבר 2021 בפרק של התוכנית Dynamite,‏ CM פאנק החל פיוד עם MJF. לאחר שפאנק ניצח את כל חברי קבוצת The Pinnacle, שבה MJF משמש כמנהיג, השניים התמודדו לבסוף זה מול זה ב-2 בפברואר בפרק של התוכנית Dynamite בקרב שבו MJF ניצח לאחר עזרה מצד וורדלו. זהו היה ההפסד הראשון של פאנק ב-AEW, הפסד שהיה על אדמת עיר הולדתו של פאנק, שיקגו. שבוע לאחר מכן בתוכנית, פאנק דרש קרב חוזר, אך MJF אמר שיעניק לו את מבוקשו רק אם הוא ימצא שותף לנצח בקרב זוגות את FTR (קאש וילר ודקס הרווד) מאוחר יותר באותו הערב. ג'ון מוקסלי נחשף כשותפו של פאנק, כשהשניים גברו על FTR וניצחו בקרב. ב-16 בפברואר בפרק של התוכנית Dynamite, פאנק חשף שהקרב החוזר בינו לבין MJF יהיה קרב קולר כלבים.
לאחר שנותרה בלתי מנוצחת במשך חודשים, ת'אנדר רוזה הפכה לטוענת לכתר לאליפות הנשים של AEW של ד"ר בריט בייקר, דבר שהצית פיוד ישן בין השתיים. קרב על תואר זה הוכרז באופן רשמי לאירוע Revolution ב-16 בפברואר בפרק של התוכנית Dynamite.
ב-23 בפברואר בפרק של התוכנית Dynamite, לאחר שג'ייד קרגיל הגנה בהצלחה על אליפות TBS מול הבאני, היא התגאתה במאזן המושלם שלה של 28 ניצחונות ו-0 הפסדים והציבה אתגר פתוח על תוארה. טיי קונטי הייתה זו שנענתה בחיוב לאתגר זה והקרב בין השתיים הפך רשמי לאירוע Revolution.
באירוע של שנת 2021, הארגון קיים את קרב סולם פני המהפכה הראשון, כשהמנצח בקרב השיג לעצמו קרב עתידי על אליפות TNT של AEW. קרב שני בסדרה הוכרז לאירוע של שנת 2022, צעד שהפך את הקרב למסורת שנתית. קית' לי, שערך את הבכורה שלו בארגון, העפיל לקרב זה לאחר שניצח את אייזיאה קאסידי ב-9 בפברואר בפרק של התוכנית Dynamite. המקומות הנותרים התמלאו במהלך השבועות שבאו לאחר מכן, כשוורדלו, פאוורהאוס הובס, ריקי סטארקס, אורנג' קאסידי וכריסטיאן קייג' העפילו לקרב זה אחר זה לאחר שניצחו את מקס קאסטר, דאנטה מרטין, פרסטון "10" ואנס מקבוצת הדארק אורדר, אנתוני בואנס ואית'ן פייג', בהתאמה.
כריס ג'ריקו ואדי קינגסטון החלו בפיוד ביניהם לאחר שקינגסטון אמר לחבריו (ושותפיו של ג'ריקו לקבוצת The Inner Circle), הצמד Proud and Powerful (סנטנה ואורטיז), שהם נעצרו מלהגיע לשיא הפוטנציאל שלהם עקב היותם בקבוצה עם ג'ריקו ועל מנת להגיע לפסגה הם חייבים לעזוב את קבוצה זו, רעיון שג'ריקו דחה. לאחר שהשניים התעמתו ב-23 בפברואר בפרק של התוכנית Dynamite, קרב רשמי ביניהם נקבע לאירוע Revolution.
ב-19 בינואר בפרק של התוכנית Dynamite, ג'ון מוקסלי חזר לארגון לאחר שנעדר עקב מאבקו באלכוהוליזם. במהלך השבועות שבאו לאחר מכן, מוקסלי נקלע לסדרת קטעים עם בריאן דניאלסון בנושא ציוות אפשרי ביניהם ואימון דור העתיד של המתאבקים. ב-16 בפברואר בפרק של התוכנית Dynamite, מוקסלי השיב בכך שהוא אף פעם לא הצליח לנצח את דניאלסון בכל ארגון שבו השניים היו והוא יסכים להצעתו של דניאלסון רק אם הם "ידממו יחדיו" תחילה, רמז לקיום קרב עתידי בין השניים. שבוע לאחר מכן, לאחר שמוקסלי נחלץ לעזרת דניאלסון מתקיפה בידי 2point0 (ג'ף פארקר ומאט לי) ודניאל גרסיה, דניאלסון הסכים לקיום קרב יחידים ביניהם באירוע Revolution.